LAPIN KÄRÄJÄOIKEUS			21.6.2006

Oikeusministeriö
Lainvalmisteluosasto
PL 25
00023 VALTIONEUVOSTO

Asia:		Lausunto luonnoksesta hallituksen esitykseksi, joka koskee lakeja 			vihkimisoikeuden myöntämistä sekä avioliittolain ja käräjäoikeuslain 			17 §:n muuttamisesta. 

Lausuntona yllämainitussa asiassa esitän Lapin käräjäoikeuden puolesta kunnioittavasti seuraavaa.
Käräjäoikeutta esitys koskee lähinnä siviilivihkimisen toimittamiseen oikeutettujen virkamiesten osalta.

Kannatamme esitystä vihkimisoikeuden myöntämisestä käräjäviskaalille ja laamannin määräyksestä notaarille.
Emme pidä tarpeellisena sitä, että vihkimisoikeus annettaisiin vasta sen jälkeen kun notaari on ollut virassa vähintään kaksi kuukautta.
Muissa esimerkiksi kiinteistöasioissa on edellytetty ennen laamannin määräystä notaarille mainittua kahden kuukauden harjoittelua. Tämä on ymmärrettävää sen vuoksi, että notaari joutuu perehtymään asioiden ratkaisuun ennen kuin hänelle voidaan antaa itsenäinen ratkaisuvalta.

Vihkimisasiat ovat luonteeltaan sellaisia etteivät ne edellytä erityistä harjoittelua tai perehdyttämistä ennen itsenäistä ratkaisuvaltaa, joten mielestämme vihkimisoikeus notaarille voitaisiin antaa ilman aikarajoitusta laamannin harkinnan mukaan.
Kyseinen aikarajoitus aiheuttaisi esim. Lapin käräjäoikeudessa kahden notaarin kohdalla yhteensä 4 kuukauden aikaa, jolloin käräjäoikeudessa olisikin vihkimisoikeus 6 henkilön sijasta 5 henkilöllä.  

Muuten meillä ei ole lausuttavaa hallituksen esityksestä.

Kiinnitämme kuitenkin tässä yhteydessä huomiota siihen, että vihkimiset virkapaikan ulkopuolella tulisi saattaa maksullisiksi. Nyt tämä maksullisuus koskee vain virka-ajan ulkopuolella tapahtuvia vihkimisiä.
Maksuvarat tulisi myös ohjautua oikeusministeriön tuloihin, jolloin varoja voitaisiin käyttää mahdollisen lisähenkilöstön palkkamiseen vihkitoimituksia varten sellaisena aikana, jolloin ns. turistivihkimisiä esimerkiksi Lapin käräjäoikeuden alueella on runsaasti. Käytännössä joulu- huhtikuun ajaksi. 

Laamanni Lars Lindh 
__________________________________________________________________________________

Os: Toivonniementie 1, 99600 Sodankylä
Puh. 01036 50216 ( Laamanni),Telefax 01036 50239,Sähköposti: lappi.ko@om.fi